CELEX: 32014D0056(01)
Language: da
Date: 2014-12-15 00:00:00
Title: Den Europæiske Centralbanks afgørelse (EU) 2015/297 af 15. december 2014 om ændring af afgørelse ECB/2010/23 om fordelingen af de monetære indtægter til de nationale centralbanker i de medlemsstater, der har euroen som valuta (ECB/2014/56)

25.2.2015   
            
            
               DA
            
            
               Den Europæiske Unions Tidende
            
            
               L 53/21
            
         DEN EUROPÆISKE CENTRALBANKS AFGØRELSE (EU) 2015/297
   af 15. december 2014
   om ændring af afgørelse ECB/2010/23 om fordelingen af de monetære indtægter til de nationale centralbanker i de medlemsstater, der har euroen som valuta (ECB/2014/56)
   STYRELSESRÅDET FOR DEN EUROPÆISKE CENTRALBANK HAR —
   under henvisning til statutten for Det Europæiske System af Centralbanker og Den Europæiske Centralbank, særlig artikel 32.2 og 32.7, og
   ud fra følgende betragtninger:
   
               (1)
            
            
               Afgørelse ECB/2010/23 (1) fastsætter en mekanisme til sammenlægning og fordeling af monetære indtægter, der opstår som følge af pengepolitiske operationer.
            
         
               (2)
            
            
               I lyset af afgørelse ECB/2014/40 (2) og afgørelse ECB/2014/45 (3) er det nødvendigt at justere de aktiver, der kan øremærkes, for at tage højde for beløbet af realiserede gevinster og tab i forbindelse med afhændelse af værdipapirer, der besiddes med henblik på pengepolitiske formål, i perioden fra afhændelsen til udgangen af det næste kvartal.
            
         
               (3)
            
            
               I lyset af at påløbne renter ved pengepolitiske operationer, der har en løbetid på mindst et år, sammenlægges, før de inddrives i forbindelse med afslutningen af operationen, bør der foretages en justering af beregningen af passivgrundlaget og de aktiver, der kan øremærkes i henhold til bilag I og II til afgørelse ECB/2010/23.
            
         
               (4)
            
            
               Afgørelse ECB/2010/23 bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   Ændring
   Bilag I og II til afgørelse ECB/2010/23 erstattes af teksten i henholdsvis bilag I og II til denne afgørelse.
   Artikel 2
   Ikrafttrædelse
   Denne afgørelse træder i kraft den 31. december 2014.
   
      Udfærdiget i Frankfurt am Main, den 15. december 2014.
      
         Mario DRAGHI
         
            Formand for ECB
         
      
   
   
      (1)  Den Europæiske Centralbanks afgørelse ECB/2010/23 af 25. november 2010 om fordelingen af de monetære indtægter til de nationale centralbanker i de medlemsstater, der har euroen som valuta (EUT L 35 af 9.2.2011, s. 17).
   
      (2)  Den Europæiske Centralbanks afgørelse ECB/2014/40 af 15. oktober 2014 om indførelse af det tredje program vedrørende køb af særligt dækkede obligationer (EUT L 335 af 22.11.2014, s. 22).
   
      (3)  Den Europæiske Centralbanks afgørelse (EU) 2015/5 af 19. november 2014 om indførelse af programmet om køb af værdipapirer af asset-backed typen (ECB/2014/45) (EUT L 1 af 6.1.2015, s. 4).
   
      BILAG I
      
         
            »BILAG I
            
               PASSIVGRUNDLAGETS SAMMENSÆTNING
            
            
                     
                        A.
                     
                     
                        Passivgrundlaget omfatter udelukkende:
                        
                                    1.
                                 
                                 
                                    Seddelomløb
                                    I dette bilag gælder det i året for indførelse af eurosedler og -mønter for hver national centralbank, der indtræder i Eurosystemet, at »seddelomløbet«:
                                    
                                                a)
                                             
                                             
                                                omfatter pengesedler udstedt af den nationale centralbank og denomineret i dens nationale valutaenhed, og at det
                                             
                                          
                                                b)
                                             
                                             
                                                skal reduceres med værdien af ikke-forrentede lån i forbindelse med forhåndsudsendte eurosedler, som endnu ikke er debiteret (indgår i aktivpost 6 i HB).
                                             
                                          Efter året for indførelse af eurosedler og -mønter omfatter »seddelomløb« for alle nationale centralbanker udelukkende sedler denomineret i euro.
                                    Hvis datoen for indførelse af eurosedler og -mønter falder på en dag, hvor TARGET2 er lukket, udgør en national centralbanks forpligtelser, der opstår som følge af, at eurosedler, der er forhåndsudsendt i henhold til retningslinje ECB/2006/9, og som er indgået i seddelomløbet inden datoen for indførelse af eurosedler og -mønter, en del af passivgrundlaget (indeholdt i korrespondentkonti under passivpost 10.4 i HB), indtil forpligtelsen bliver en del af de Eurosystem-interne passiver hidrørende fra TARGET2-transaktioner.
                                 
                              
                                    2.
                                 
                                 
                                    Forpligtelser i euro over for kreditinstitutter i euroområdet i forbindelse med pengepolitiske operationer, herunder en eller flere af følgende poster:
                                    
                                                a)
                                             
                                             
                                                anfordringskonti, herunder mindstereserver i henhold til ESCB-statuttens artikel 19.1 (passivpost 2.1 i HB)
                                             
                                          
                                                b)
                                             
                                             
                                                indlån inden for rammerne af Eurosystemets indlånsfacilitet (passivpost 2.2 i HB)
                                             
                                          
                                                c)
                                             
                                             
                                                tidsindskud (passivpost 2.3 i HB)
                                             
                                          
                                                d)
                                             
                                             
                                                forpligtelser som følge af finjusterende tilbageførselstransaktioner (passivpost 2.4 i HB)
                                             
                                          
                                                e)
                                             
                                             
                                                indlån i forbindelse med marginbetalinger (passivpost 2.5 i HB).
                                             
                                          
                              
                                    3.
                                 
                                 
                                    Indlånsforpligtelser over for Eurosystemets misligholdende modparter, som er blevet omklassificeret fra passivpost 2.1 i HB.
                                 
                              
                                    4.
                                 
                                 
                                    De nationale centralbankers Eurosystem-interne forpligtelser i forbindelse med udstedte ECB-gældsbeviser i henhold til kapitel 3.3 i bilag I til ECB's retningslinje ECB/2011/14 (1) (passivpost 10.2 i HB)
                                 
                              
                                    5.
                                 
                                 
                                    Eurosystem-interne nettoforpligtelser vedrørende euroseddelomløbet, herunder forpligtelser som følge af anvendelse af denne afgørelses artikel 4 (del af passivpost 10.3 i HB).
                                 
                              
                                    6.
                                 
                                 
                                    Eurosystem-interne nettopassiver hidrørende fra TARGET2-transaktioner, forrentet med referencerenten (del af passivpost 10.4 i HB).
                                 
                              
                                    7.
                                 
                                 
                                    Påløbne renter bogført ultimo kvartalet af hver national centralbank for de pengepolitiske passiver, der har en løbetid på mindst et år (del af passivpost 12.2 i HB).
                                 
                              
                  
                     
                        B.
                     
                     
                        Størrelsen af den enkelte nationale centralbanks passivgrundlag beregnes i overensstemmelse med de harmoniserede regnskabsprincipper og -regler, som er fastsat i retningslinje ECB/2010/20.
                     
                  
      
      
         (1)  Den Europæiske Centralbanks retningslinje ECB/2011/14 af 20. september 2011 om Eurosystemets pengepolitiske instrumenter og procedurer (EUT L 331 af 14.12.2011, s. 1).«
   
   
      BILAG II
      
         
            »BILAG II
            
               AKTIVER, SOM KAN ØREMÆRKES
            
            
                     
                        A.
                     
                     
                        Aktiver, der kan øremærkes, omfatter udelukkende:
                        
                                    1.
                                 
                                 
                                    Udlån i euro til kreditinstitutter i euroområdet i forbindelse med pengepolitiske operationer denomineret i euro (aktivpost 5 i HB).
                                 
                              
                                    2.
                                 
                                 
                                    Værdipapirer, der besiddes til pengepolitiske formål (del af aktivpost 7.1 i HB).
                                 
                              
                                    3.
                                 
                                 
                                    Eurosystem-interne tilgodehavender svarende til overførslen af valutareserver til ECB bortset fra guld i henhold til artikel 30 i ESCB-statutten (del af aktivpost 9.2 i HB).
                                 
                              
                                    4.
                                 
                                 
                                    Eurosystem-interne nettotilgodehavender vedrørende euroseddelomløbet, herunder tilgodehavender som følge af anvendelse af denne afgørelses artikel 4 (del af aktivpost 9.4 i HB).
                                 
                              
                                    5.
                                 
                                 
                                    Eurosystem-interne nettotilgodehavender hidrørende fra TARGET2-transaktioner, forrentet med referencerenten (del af aktivpost 9.5 i HB).
                                 
                              
                                    6.
                                 
                                 
                                    Guld, herunder tilgodehavender vedrørende guld overført til ECB, i en størrelsesorden, der giver hver national centralbank mulighed for at øremærke en del af sit guld, som svarer til anvendelsen af dens andel i kapitalindskudsnøglen i forhold til den samlede mængde guld, der er øremærket af alle nationale centralbanker (aktivpost 1 og del af aktivpost 9.2 i HB).
                                    I denne afgørelse værdiansættes guld på basis af guldprisen i euro pr. fine ounce den 31. december 2002.
                                 
                              
                                    7.
                                 
                                 
                                    Tilgodehavender, der opstår som følge af, at eurosedler er forhåndsudsendt i henhold til retningslinje ECB/2006/9 og herefter er indgået i seddelomløbet inden datoen for indførelse af eurosedler og -mønter (indeholdt i aktivpost 4.1 i HB indtil datoen for indførelse af eurosedler og -mønter og derefter indeholdt i korrespondentkonti i aktivpost 9.5 i HB), dog kun indtil disse tilgodehavender indgår i Eurosystem-interne tilgodehavender hidrørende fra TARGET2-transaktioner.
                                 
                              
                                    8.
                                 
                                 
                                    Tilgodehavender, der opstår som følge af misligholdelse fra Eurosystemets modparters side i forbindelse med Eurosystemets kreditoperationer, og/eller finansielle aktiver og tilgodehavender (i forhold til tredjeparter), som er overtaget og/eller erhvervet i forbindelse med realisation af sikkerheder, der er stillet af Eurosystemets misligholdende modparter i forbindelse med Eurosystemets kreditoperationer, og som er blevet omklassificeret fra aktivpost 5 i HB (del af aktivpost 11.6 i HB).
                                 
                              
                                    9.
                                 
                                 
                                    Påløbne renter bogført ultimo kvartalet af hver nationale centralbank for de pengepolitiske aktiver, der har en løbetid på mindst et år (del af aktivpost 11.5 i HB).
                                 
                              
                  
                     
                        B.
                     
                     
                        Størrelsen af den enkelte nationale centralbanks aktiver, som kan øremærkes, beregnes i overensstemmelse med de harmoniserede regnskabsprincipper og -regler, som er fastsat i retningslinje ECB/2010/20.«